Eyvind Vesselbo (V), 2007-03-13:
Jeg står her som ordfører for Venstre, og derfor udtaler jeg mig på Venstres vegne og også på hele Venstres folketingsgruppes vegne.
Derfor synes jeg, at det ville være lidt underligt, hvis jeg skulle gå hjem og sige til dem, at det, jeg siger her, er Venstres politik, for det ved de udmærket godt.
Så det er der ingen grund til.
Det er ganske klart, og det har det været hele tiden, at drivhuseffekten er menneskeskabt, og vi har nu fået rapport efter rapport, som har understreget det.
Jeg kan ikke forstå, at hr. Johs. Poulsen er så overrasket over, at Venstre har det synspunkt.
Jeg har det fuldstændig ligesom miljøministeren.
Jeg synes, det er en stor glæde at stå her i dag og svare på Enhedslistens forespørgsel, så jeg kan fortælle Enhedslisten, hvad det er, regeringen og Venstre har været med til at skabe og er i gang med at skabe på klimaområdet.
Samtidig kan hele den danske befolkning jo høre med på, hvad det er, vi har gang i på det her område.
FN’s nyeste klimarapport sætter endnu en gang fokus på de klimaforandringer, som helt uomtvisteligt er i gang på globalt plan.
Rapporten beskæftiger sig med de ændringer, som er sket, og som vil ske i fremtiden.
Et væsentligt punkt er samtidig, at den understreger, at det er os mennesker, som er skyld i disse klimaforandringer for størstedelens vedkommende.
Derfor er det også os, der skal finde løsninger for at bremse denne meget uheldige udvikling, som er i gang.
Det, der fremgår af FN’s nyeste klimarapport, er jo ikke nye oplysninger.
Det er ting, vi har vidst i mange år.
Ganske vist er der nogle, der har tvivlet på, at den menneskelige indflydelse er så stor, som tilfældet er, men flere og flere er nu helt overbevist om, at drivhuseffekten er menneskeskabt for størstedelens vedkommende, så nu må den debat om det emne være slut, så vi sammen kan koncentrere os om, hvad vi kan gøre ved situationen.
Venstre har længe erkendt alvoren ved den globale opvarmning.
Derfor bakker vi også helt og fuldt op om den energistrategi, som regeringen fremlagde for kort tid siden.
Denne energistrategi skal netop være med til at sikre en reduktion af drivhusudledningen i Danmark.
Energiplanen er første skridt i retning af den langsigtede vision om at gøre Danmark uafhængig af fossile brændsler.
Regeringens energiplan fastslår, at vedvarende energi i 2025 skal udgøre mindst 30 pct. af vores energiforbrug.
Det er næsten en fordobling set i forhold til i dag, hvor vedvarende energi udgør en andel på 16 pct. af vores energiforbrug.
Et andet vigtigt punkt i energiplanen er, at andelen af biobrændstoffer til transport skal øges til 10 pct. i 2020.
For at nå det mål har regeringen afsat 200 mio. kr. med det formål at medfinansiere konkrete demonstrationsanlæg til udvikling af andengenerations biobrændstof.
Danmark er et af de lande i verden, som er mest energieffektive.
Selv om den økonomiske udvikling er tordnet derudad i Danmark i de sidste 30 år, så har energiforbruget stort set ligget på samme niveau i den samme periode.
Alligevel skal vi videre med energibesparelser.
Vi skal gå fra et energisparemål på 1,15 pct. til 1,25 pct. pr. år.
For at nå det mål, der er sat i energiplanen, er det meget vigtigt at satse på forskningen på det område.
Derfor afsætter regeringen fra 2010 1 mia. kr. årligt til forskning på energiområdet, og det er en forøgelse på 500 mio. kr. årligt til energiforskningen.
Det er klart, at det ikke er nok, at vi her i Danmark gør en masse for at stoppe udviklingen af drivhuseffekten.
Det er derfor også en stor glæde at konstatere, hvordan vi fra dansk side har været med til at sikre, at EU går samme vej som Danmark.
Nu har EU førertrøjen på på verdensplan, ikke mindst fordi den danske statsminister stod fast og pressede på for bl.a. at få bindende mål for den vedvarende energi.
Det lykkedes.
Før statsministeren tog til topmødet i sidste uge, var der stor skepsis over for, om statsministeren nu ville kæmpe for en bindende målsætning.
Al skepsis blev gjort til skamme.
Og det er glædeligt, at man i oppositionen dog er stor nok til at erkende statsministerens succes på Danmarks vegne.
Men det er klart, at det ikke er nok, at Danmark og EU nu er helt fremme i skoene.
Vi skal have Kina og USA og andre store nationer med.
Først når det sker, vil det virkelig rykke.
Men der er nødt til at være nogle, der ligesom Danmark går foran og lægger pres på de andre lande.
Når man selv viser, at man gør noget, så er det nemmere at få de andre med.
Der er ingen tvivl om, at klimaområdet vil komme til at stå helt centralt i den politiske debat i mange år.
Det er ikke så underligt, for det er gået op for flere og flere – også politikere – at det er en alvorlig sag, vi her har at gøre med.
Det er derfor også, som jeg sagde i starten af min tale, en stor glæde for mig at kunne fremhæve og støtte regeringens initiativer.
»Folketinget ser med største alvor på rapporten fra FN’s klimapanel.
Folketinget noterer med tilfredshed initiativerne, regeringen har taget nationalt og internationalt for at begrænse drivhusgasudledningerne.
Danmark har presset på for de af stats- og regeringscheferne netop vedtagne EU-målsætninger.
I kraft af allokeringsplanen og energistrategien vil Danmark – frem til 2012 reducere CO2-udslippet med 21 pct. i forhold til 1990 – et af verdens største reduktionsmål, – fastlægge et mål om at anvende mindst 30 pct. vedvarende energi i 2025, – øge energispareindsatsen til 1,25 pct. årligt, – fordoble forsknings- og udviklingsmidlerne til miljøvenlig energiteknologi og – sikre, at bæredygtige biobrændstoffer til transport udgør 10 pct. i 2020 og satse markant på udvikling af 2. generations biobrændstoffer.
Folketinget ser frem til »1-ton-mindre-kampagnen« med fokus på den enkeltes ansvar og til fremlæggelsen af regeringens bebudede klimatilpasningsstrategi.
Folketinget opfordrer regeringen til at fortsætte den ambitiøse indsats, som også tilbuddet om dansk værtskab for klimakonferencen i 2009 understreger.«